**UNIVERZITET U BEOGRADU**

**EKONOMSKI FAKULTET**

Naziv predmeta: **EKONOMIKA PREDUZEĆA**

Godina studija: I

Semestar: prolećni

Status predmeta: obavezan

Fond časova: 60 + 45

**Informacioni paket za školsku 2020/2021.**

**godinu**

**I Cilj predmeta**

Predmet Ekonomika preduzeća omogućava studentima da razumeju značenje i značaj preduzeća, kao temeljne institucije tržišne privrede, da nauče osnovne principe poslovanja preduzeća, a to su produktivnost, ekonomičnost i rentabilnost, da se upoznaju sa ciljevima preduzeća u tržišnoj privredi, i da razumeju pojam investicija i način donošenja investicionih odluka.

**II Ishodi predmeta**

Po završenom kursu iz predmeta Ekonomika preduzeća, studenti će moći da: objasne način na koji preduzeća u tržišnoj privredi funkcionišu; otkriju probleme sa kojima se suočavaju preduzeća u privrednom životu i način na koji se oni mogu rešiti; opišu vezu preduzeća i njegovog okruženja i procene ulogu pojedinačnih strategija u upravljanju neizvesnim okruženjem.

Sintezom stečenog znanja o zakonitostima i ekonomskim principima poslovanja, pojmu investicija, metodama za ocenu efekata investicija i kriterijumima za donošenje investicionih odluka, studenti će biti u mogućnosti da ocene opravdanost poslovnih odluka preduzeća u različitim uslovima poslovanja.

**III Struktura i sadržaj predmeta**

Struktura i sadržaj predmeta predstavljaju se kroz dva tematska bloka za predavanja.

*Sadržaj prvog tematskog bloka:*

U prvom delu se objašnjava pojam, predmet izučavanja i cilj ekonomike preduzeća, kao i mesto ekonomike preduzeća u sistemu disciplina poslovne ekonomije.

U drugom delu razmatraju se karakteristike preduzeća, proces stvaranja vrednosti u preduzeću, karakteristike preduzeća kao sistema i druge opšte karakteristike preduzeća kao osnovnog privrednog subjekta. Nakon toga, razmatraju se specifične karakteristike pojedinih vrsta preduzeća, kao što su proizvodno i uslužno preduzeće; malo, srednje i veliko preduzeće; kao i karakteristike privrednih društava i javnog preduzeća.

U trećem delu studenti se upoznaju sa različitim shvatanjima i pristupima izučavanju efektivnosti i efikasnosti preduzeća.

U četvrtom delu razmatra se uticaj neposrednog i posrednog okruženja na mogućnost preduzeća da obezbedi neophodne resurse, karakteristike pojedinih segmenata okruženja, izvori neizvesnosti u okruženju i različiti pristupi upravljanja neizvesnošću u okruženju.

Peti deo posvećen je troškovima poslovanja preduzeća. U ovom delu razmatraju se pojam i karakteristike različitih vrsta troškova, kao što su fiksni i varijabilni troškovi, kratkoročni i dugoročni troškovi, istorijski i ekonomski troškovi i sl., kao i značaj troškova za donošenje poslovnih odluka.

U šestom delu razmatraju se investicije preduzeća, vrste investicija, kriterijumi za donošenje investicionih odluka i zavisnost investicionog ponašanja od oblika preduzeća.

*Sadržaj drugog tematskog bloka*:

U uvodu se objašnjava zašto preduzeća postoje. Izdvajaju se tri odgovora na pitanje zašto preduzeća postoje, a to su: prednosti specijalizacije; redukcija rizika i neizvesnosti; i minimiziranje transakcionih troškova. U prilogu se studenti upoznaju sa osnovnim karakteristikama multinacionalnog i globalnog preduzeća.

U prvom delu studenti mogu da steknu osnovna znanja o prihodu preduzeća.

Predmet drugog i trećeg dela je produktivnost, jedan od tri osnovna principa poslovanja preduzeća u tržišnoj privredi. Ljudski resursi i tehnologija su osnovni izvori i odrednice produktivnosti, a studenti se upoznaju sa pojmom i tipovima proizvodnje, ulaganjima u proizvodnju, definicijom produktivnosti, zakonom rastuće, konstantne i opadajuće produktivnosti faktora, supstitucijom faktora i radno-kapitalnom intenzivnošću proizvodnje, prinosima obima, merenjem produktivnosti, izvorima tehnološkog napretka i porastom produktivnosti, konceptom marginalne produktivnosti rada, pojmom ljudskog kapitala, traženja rente i troškovima uticaja, kao i nagrađivanjem i podsticanjem ljudskih resursa.

U četvrtom delu studenti se upoznaju sa principom ekonomičnosti. Definiše se ekonomičnost, objašnjavaju se interni i eksterni izvori ekonomičnosti, i troškovna konkurentnost preduzeća.

Predmet petog i šestog dela su profit i rentabilnost. Studenti mogu da nauče šta su ključni faktori tržišnog uspeha preduzeća i da razumeju izvore profita. Objašnjavaju se računovodstveni, ekonomski i normalan profit, definiše se rentabilnost, objašnjava se maksimiranje profita, minimiziranje gubitaka i prelomna tačka poslovanja; studenti se upoznaju sa pristupima merenja rentabilnosti, kao i merama za sprovođenje i unapređenje rentabilnosti.

U sedmom delu studenti se upoznaju sa tradicionalnim i savremenim pristupima ciljevima preduzeća i konceptom društveno odgovornog preduzeća.

**IV Plan rada na predmetu**

**Predavanja**

|  |  |  |
| --- | --- | --- |
| 1. | Ekonomika preduzeća – pojam, cilj i predmet izučavanja | 1 čas |
| 2. | Preduzeće - pojam, bitne karakteristike, proces stvaranja vrednosti | 2 časa |
| 3 | Zašto preduzeće postoji? | 2 časa |
| 4. | Proizvodno i uslužno preduzeće | 1 čas |
| 5. | Malo, srednje i veliko preduzeće | 2 časa |
| 6. | Privredna društva | 2 časa |
| 7. | Javno preduzeće | 2 časa |
| 8. | Multinacionalno i globalno preduzeće | 1 čas |
| 9. | Efikasnost i efektivnost preduzeća | 3 časa |
| 10. | Okruženje preduzeća | 4 časa |
| 11. | Troškovi - pojam, vrste, karakteristike | 2 časa |
| 12. | Dinamika troškova u kratkom roku | 2 časa |
| 13. | Dugoročni troškovi | 2 časa |
| 14. | Troškovi i poslovno odlučivanje | 2 časa |
| 15. | Investicije - pojam, vrste i proces donošenja investicionih odluka | 2 časa |
| 16. | Kriterijumi za donošenje investicionih odluka | 2 časa |
| 17. | Zavisnost investicionih odluka od oblika preduzeća | 1 čas |
| 18. | Prihod preduzeća | 1 časa |
| 19. | Pojam i tipovi proizvodnje | 2 čas |
| 20. | Definisanje produktivnosti | 1 čas |
| 21. | Merenje produktivnosti | 2 časa |
| 22. | Sprovođenje produktivnosti: promena tehnologije | 1 čas |
| 23. | Sprovođenje produktivnosti: podsticanje i motivisanje ljudskih resursa | 3 časa |
| 24. | Definisanje ekonomičnosti, izvori i sprovođenje | 5 časa |
| 25. | Profit: pojam, teorije i izvori | 2 časa |
| 26. | Definisanje rentabilnosti, merenje i sprovođenje rentabilnosti | 5 časa |
| 27. | Ciljevi preduzeća (maksimiranje profita, korisnost menadžera, zadovoljavajući ciljevi, agencijska teorija, društvena odgovornost) | 5 časa |

**Vežbe**

Na vežbama se obnavlja gradivo sa predavanja, a naglasak je na primeni izloženih i obrazloženih pojmova i koncepata. Studenti imaju mogućnost da putem čitavog niza ponuđenih, raznovrsnih oblika angažovanja ostvare poene, koji čine sastavni deo ocene.

**V Oblici i način rada na predmetu**

Cilj predavanja je da se studenti upoznaju sa ispitnom materijom, sa savremenim teorijskim istraživanjima razmatranih pojmova i oblasti, kao i rezultatima empirijskih istraživanja i primerima iz prakse. Studentima je omogućeno da učestvuju u predavanjima, kroz pitanja u pismenoj ili usmenoj formi.

Na časovima vežbi se proverava da li su studenti razumeli i naučili materiju sa predavanja, studentima se daju primeri i zadaci, da bi lakše naučili gradivo sa predavanja. Studenti

stiču poene polaganjem kolokvijuma kao i izborom i učešćem u nastavi na osnovu različitih oblika angažovanja, koji su detaljno objašnjeni u dokumentu »Oblici rada na vežbama«, koji je raspoloživ u okviru prezentacije predmeta.

Časovi predavanja i vežbe na predmetu Ekonomika preduzeća izvode se putem Zoom platforme prema utvrđenom rasporedu nastave. Pored Zoom platforme, u cilju što efikasnijeg rada i komunikacije sa studentima predmetni nastavnici koriste dodatne platforme i aplikacije (*Moodle*, *Learning App*, *JotForms* i slično).

**VI Način ocenjivanja na predmetu**

Ispit se polaže usmeno. Ocena na ispitu rezultat je sledećih aktivnosti studenta:

1. učešće na vežbama u različitim aktivnostima – 30 poena,

2. poznavanje ispitne materije na ispitu – 70 poena.

Izlazak na ispit nije uslovljen predispitnim aktivnostima, ali poeni ostvareni na vežbama mogu povećati finalnu ocenu na ispitu. Za pozitivnu finalnu ocenu neophodno je da student ostvari više od 50% poena na ispitu (bez poena ostvarenih na vežbama).

Radi upoznavanja sa različitim oblicima rada na vežbama i mogućnostima sticanja poena konsultujte dokument – »Oblici rada na vežbama« koji detaljno obrazlaže oblike aktivnosti i način sticanja poena.

U okviru prezentacije predmeta na sajtu Fakulteta i na Moodle platformi pored dokumenta »*Oblici rada na vežbama*« , nalazi se i link na kome se studenti mogu prijaviti za neki od navedenih oblika aktivnosti (prezentaciju ili/i seminarski rad) u cilju sticanja poena, kao i kratko tehničko uputstvo za izradu seminarskog rada.

**VII Literatura**

- B. Paunović, *Ekonomika preduzeća: preduzeće, okruženje i ulaganja*, Centar za izdavačku delatnost Ekonomskog fakulteta, Beograd, 2021.

* D. Pokrajčić, *Ekonomika preduzeća: principi i ciljevi*, Centar za izdavačku delatnost Ekonomskog fakulteta, Beograd, 2021.

**VIII Podaci o nastavnicima i saradnicima na predmetu**

* prof. dr Blagoje Paunović, kabinet 608/VI, e-mail: [blagoje.paunovic@ekof.bg.ac.rs](mailto:blagoje.paunovic@ekof.bg.ac.rs)
* prof. dr Gordana Kokeza, kabinet 335/III, e-mail: [gkokeza@tmf.bg.ac.rs](mailto:gkokeza@tmf.bg.ac.rs)
* dr Zorica Aničić, kabinet 713/VII, e-mail: zorica.anicic@ekof.bg.ac.rs

**IX Internet adresa predmeta**

Internet adresi predmeta na sajtu Fakulteta možete pristupiti putem sledećeg linka:

[Stranica predmeta Ekonomika preduzeća na sajtu Fakulteta](http://www.ekof.bg.ac.rs/ekonomika-preduzeca/).

Moodle stranici predmeta možete pristupiti putem sledećeg linka:

[Stranica predmeta Ekonomika preduzeća na Moodle platformi](http://student.ekof.bg.ac.rs/moodle/). Prilikom upisa na predmet Ekonomika preduzeća na Moodle platformi, studentima će biti potrebna pristupna lozinka. Pristupna lozinka za predmet Ekonomika preduzeća je “EPPUMP345“.